Screenshot: HRT

"DA, kontaktirala me obrana, točnije odvjetnik Josipa Manolića kako bi svjedočio o šefu HDZ-a Tomislavu Karamarku", potvrdio je za Index bivši glavni državni odvjetnik i bivši predsjednik Vrhovnoga suda RH Krunislav Olujić.

Ne želi prije suda



Podsjetimo, šef HDZ-a Tomislav Karamarko tužio je Josipa Manolića za klevetu i to zbog Manolićevih izjava u tjedniku Nacional da je Karamarko bio suradnik Udbe. Manolićeve tvrdnje da je krajem 80-tih godina surađivao s tadašnjom Službom državne sigurnosti (SDS), koja ga je ucijenila zbog veza sa sitnim kriminalcima, Karmarko je ocijenio lažima i klevetama plasiranima u javnost "zbog političkih motiva i u predizborne svrhe".



Olujić tvrdi kako je spreman svjedočiti u tom slučaju iako se s Manolićem nije čuo već godinama.

Zazirao od Karamarka



"Ako se na kraju odluče da me pozovu kao svjedoka rado ću se odazvati tom pozivu i podijeliti svoja saznanja" rekao je Olujić no nije otkrivao koje eventualne informacije posjeduje već ih je ostavio za sud.



Tekst se nastavlja ispod oglasa

"Karamarka sam upoznao kada sam bio zastupnik 2. saziva Hrvatskog sabora u rujnu 1992. Karamarko je tada bio šef ureda predsjednika Sabora Stipe Mesića. Upravo zbog svojih informacija koje sam imao o njemu zazirao sam o kontakata s njim", rekao je jutros gostujući u emisiji Studio 4.

Obaviještajne i policijske službe u korist HDZ-a



Olujić je bio član HDZ-a od 1992. godine, da bi zamrznuo svoje članstvo u vrijeme kada je bio šef Vrhovnog suda. Formalno je izašao iz te stranke nakon što je neuspješno branio Jadranku Kosor u stegovnom postupku pred Visokim sudom časti HDZ-a. Napisao je i otvoreno pismo Karamarku.



"Stranka je zahvaljujući Vama i ljudima koji Vas okružuju, pripadnicima hrvatskih obavještajnih i policijskih službi, pretvorena u sredstvo za osvajanje vlasti u Republici Hrvatskoj, zbog čega veliki dio hrvatskih građana s pravom izražava sumnje u mogućnost 'putinizacije' Hrvatske i opasnost od Vašeg preuzimanja vlasti po daljnje demokratske procese u zemlji", poručio je Olujić predsjedniku HDZ-a prije dvije godine.